20. A közös kül- és biztonságpolitika (KKBP) fő szempontjairól és alapvető választási lehetőségeiről szóló, az Európai Parlamenthez intézett 2009-es éves tanácsi jelentés (
Giles Chichester
Elnök úr, bár ön jól szórakozik a viccein és azon, hogy elég szokatlan módon kezeli a képviselők ellenőrző szavazással kapcsolatos kéréseit, de azért engedelmével megjegyezném, hogy ha egy kicsit lassabban beszélne, akkor a tolmácsok tartani tudnák a tempóját, és időben tudnánk szavazni. Túl gyorsan halad, és van egy kis csúszás.
Elnök
Chichester úr, a felszólalásából annyit jegyzek meg, hogy úgy veszem, hogy helyesli szokatlan megoldásaimat.
A 33. bekezdés eredeti szövegéről való szavazás előtt:
Gabriele Albertini
Elnök úr, fölösleges idéznem. Benne van a szavazáshoz fűzött indokolásokban: onnantól, hogy "welcomes” (üdvözli), odáig, hogy "manner” (módon). El lehet olvasni a szövegben.
Gabriele Albertini
Elnök úr, a szöveg ebben az esetben is benne van a szavazólistában. Csak még egy megjegyzést: a téma a bahreini demonstrációk elítélése miatti tiltakozás, és ennek a viselkedésnek a kritikája.
Elnök
Nem, Albertini úr, a téma a 7. módosító indítvány szóbeli módosítása a 45. bekezdés után.
Gabriele Albertini
Elnök úr, rosszul olvastam a szöveget. A Macedónia nevet töröltük, hogy meg ne sértsük bizonyos személyek érzékenységét - azt hiszem, az elnök úr is közéjük tartozik.
Ezért csak a "Macedónia Volt Jugoszláv Köztársaság” kifejezést használjuk. A "Macedónia” nevet töröltük.
Nick Griffin
Elnök úr, egyet kell értenem Chichester úr korábbi felszólalásával. A tolmácsok akkor mondják, hogy lehet "nem”-mel szavazni, miután ön már azt mondta, hogy "Εγκρίνεται” (Elfogadva). Nem tudok róla, hogy a görög nyelv ismerete előírás lenne az európai parlamenti képviselők számára. Ha kötelezővé teszik, kérem, jelezze. Ha nem, akkor kérem, beszéljen valamivel lassabban.
Elnök
A kérdésre a válasz az, hogy igen, a görögtudás kötelező az európai parlamenti képviselők számára.
(Taps és nevetés)
Nos... Beszélhetek nagyon lassan, de ennek ez a módja, kedves kollégák, én mindig is így vezettem a szavazásokat. Mint tudják, a tolmácsok előtt is van szavazólista. Ha nincs, akkor kellene lennie. Nem azon múlik, hogy az elnök mennyire gyorsan vagy lassan jelenti be a számokat akármilyen nyelven; a tolmácsoknak van listájuk. Mindenesetre igyekszem majd egy kicsit lassabban beszélni, ha az segít valamit. Így jó lesz?
William
Elnök úr, ahogy azt elégszer bizonyította, ön kiválóan beszél angolul. Akkor miért ragaszkodik ehhez a színjátékhoz, hogy fölöslegesen görögül beszél?
(Hosszas zajongás)
Gabriele Albertini
Elnök úr, elnézést kérek. Lehet, hogy tévedek, de nem emlékszem, hogy szavaztunk volna a 68. bekezdéshez tartozó szóbeli módosításról.
Úgy tűnik, hogy kihagytuk az általam korábban említett, a bahreini kormány hozzáállásával kapcsolatos szóbeli módosítást. Ezért erről szavaznunk kellene.
Elnök
Albertini úr, a válasz az, hogy elfogadtuk a 13. és 18. módosítást, és ezért az eredeti bekezdés, amihez a szóbeli módosítása tartozott, tárgytalanná vált.
A zárószavazás előtt:
Robert Goebbels
Elnök úr, támogatni szeretném Albertini urat. Véleményem szerint szavazhatnánk a szóbeli módosításáról a megszavazott bekezdés kiegészítéseként, mert pozitív lenne, ha a Parlament elítélné a bahreini eseményeket, különösen a halálos ítéleteket.
(Taps)
Hannes Swoboda
Elnök úr, támogatni szeretném ezt, mert nyilván csak hiba történhetett - vagy a szavazólista, vagy az eljárás hibája -, de a szóbeli módosítás olyan egyhangú támogatást kapott, hogy nagyon furcsa lenne, ha nem kerülne be.
Azt hiszem, a Parlament egyetértene Goebbels és Albertini képviselő urak javaslatával, hogy kiegészítésként vagy külön bekezdésként szavazzunk róla.
